钦定古今图书集成/明伦汇编/闺媛典/第330卷 > 赵昂妻王氏
## 钦定古今图书集成/明伦汇编/闺媛典/第330卷 > 赵昂妻王氏

按《三国魏志杨阜传》注：皇甫谧《列女传》曰：“赵昂妻异
者，故益州刺史天水赵伟璋妻王氏女也。昂为羌道
令，留异在西。会同郡梁双反，攻破西城，害异两男。异
女英年六岁，独与异在城中。异见两男已死，又恐为
双所侵，引刀欲自刎，顾英而叹曰：‘身死尔弃，当谁恃
哉？吾闻西施蒙不洁之服，则人掩鼻，况我貌非西施
乎’？”乃以溷粪涅麻而被之，鲜食瘠形。自春至冬，双与
州郡和异，竟以是免难。昂遣吏迎之，未至三十里止，
谓英曰：“妇人无符信保傅，则不出房闱。昭姜沉流，伯
姬待烧，每读其传，心壮其节。今吾遭乱不能死，将何
以复见诸姑？所以偷生不死，惟怜汝耳。今官舍已近，
吾去，汝死矣。”遂饮毒药而绝。时适有解毒药良汤撅
口灌之，良久乃苏。建安中，昂转参军事，徙居冀。会马
超攻冀，异躬著布韝，佐昂守备，又悉脱所佩环珮黼
黻，以赏战士。及超攻急，城中饥困，刺史韦康素仁愍，
吏民伤残，欲与超和。昂谏不听，归以语异。异曰：“君有
争臣，大夫有专利之义，专不为非也，焉知救兵不到
关、陇哉？当共勉卒，高勋，全节致死，不可从也。”比昂还，
康与超和，超遂背约害康。又劫昂质其嫡子月于南
郑，欲邀昂以为己用，然心未甚信。超妻杨闻异节，行
请与䜩终日，异欲信昂于超，以济其谋，谓杨曰：“昔管
仲入齐，立九合之功；由余适秦，穆公成霸。方今社稷
初定，治乱在于得人，凉州士马迺可与中夏争锋，不
可不详也。”杨深感之，以为忠于己，遂与异重相结纳。
昂所以得信于超，全功免祸者，异之力也。及昂与杨
阜等结谋讨超，告异曰：“吾谋如是，事必万全，当奈月
何？”异厉声应曰：“忠义立于身，雪君父之大耻，丧元不
足为重，况一子哉！夫项橐、颜渊，岂复百年贵义存耳！”
昂曰：“善。”遂共闭门逐超。超奔汉中，从张鲁得兵还。异
复与昂保祁山，为超所围。三十日，救兵到，乃解，超卒
杀异。子月。凡自冀城之难至于祁山，昂出《九奇》，异辄
参焉。